b"\n_START_ARTICLE_\nCenote\n_START_PARAGRAPH_\nUn cenote (del maia ts'ono'ot: caverna amb aigua) \xc3\xa9s una dolina inundada d'origen k\xc3\xa0rstic que es troba en algunes cavernes profundes, com a conseq\xc3\xbc\xc3\xa8ncia d'haver-se ensorrat el sostre d'una o diverses coves. Aqu\xc3\xad s'hi ajunten les aig\xc3\xbces subterr\xc3\xa0nies, formant un estany m\xc3\xa9s o menys profund. Hi ha diversos tipus de cenotes: a cel obert, semioberts i subterranis o en gruta. Aquesta classificaci\xc3\xb3 est\xc3\xa0 directament relacionada amb l'edat del cenote; els cenotes madurs s\xc3\xb3n aquells que es troben completament oberts i els m\xc3\xa9s joves els que encara conserven la seva c\xc3\xbapula intacta. Com moltes altres estructures geomorfol\xc3\xb2giques, els cenotes s\xc3\xb3n estructures transit\xc3\xb2ries, que finalment poden acabar farcits i dessecats, i passar a formar part del que es coneix com un paleokarst.\n_START_SECTION_\nFormaci\xc3\xb3\n_START_PARAGRAPH_\nLa seva morfologia sol ser t\xc3\xadpicament subcircular, i amb les parets abruptes. Per l'evoluci\xc3\xb3 del mass\xc3\xads c\xc3\xa0rstic, el cenote comen\xc3\xa7a sent una cambra subterr\xc3\xa0nia produ\xc3\xafda per la dissoluci\xc3\xb3 de la roca calc\xc3\xa0ria per la infiltraci\xc3\xb3 de l'aigua de pluja. Finalment, a mesura que la cavitat va augmentant de grand\xc3\xa0ria, el cenote pot acabar aflorant a la superf\xc3\xadcie per col\xc2\xb7lapse de la c\xc3\xbapula._NEWLINE_Els cenotes es van formar durant les \xc3\xa8poques de baixada del nivell del mar durant els polsos glacials del plistoc\xc3\xa8. Els cenotes s\xc3\xb3n, en la major part dels casos, eixamplaments de complexes xarxes fluvials subterr\xc3\xa0nies, que a vegades s'obren pas fins al mar. En aquests, l'aigua marina, m\xc3\xa9s densa que la dol\xc3\xa7a, pot penetrar pel fons del sistema fre\xc3\xa0tic. Per aix\xc3\xb2, hi ha cenotes en els quals a partir de determinada profunditat l'aigua passa de dol\xc3\xa7a a salada, fins i tot a molts quil\xc3\xb2metres de la costa. Aquesta superf\xc3\xadcie de contacte entre l'aigua dol\xc3\xa7a i la marina rep el nom d'haloclina, i provoca interessants efectes visuals.\n_START_SECTION_\nSistemes interconnectats\n_START_PARAGRAPH_\nL'espeleologia ha demostrat, a la pen\xc3\xadnsula de Yucat\xc3\xa1n, l'exist\xc3\xa8ncia d'interconnexions entre els cenotes i entre aquests i el mar, evidenciant un veritable sistema d'escorriment subterrani._NEWLINE_Els cenotes s\xc3\xb3n estructures geomorfol\xc3\xb2gics t\xc3\xadpiques de les plataformes calc\xc3\xa0ries de la pen\xc3\xadnsula de Yucat\xc3\xa1n i la pen\xc3\xadnsula de Florida. Hi ha cenotes tamb\xc3\xa9 en diversos altres llocs del m\xc3\xb3n, tot i que sovint reben noms diferents. \xc3\x89s el cas de les planes de Nullarbor, al nord de la Gran Badia Australiana i, tamb\xc3\xa9, a les Bahames, on hom els coneix com a blue holes o forats blaus. A l'estat de Yucat\xc3\xa1n, on hom ha explotat tur\xc3\xadsticament els cenotes, es calcula que hi ha m\xc3\xa9s de 2.400 formacions d'aquest tipus i hi ha tot un programa per a inventariar, preservar i posar-los a l'abast dels visitants.\n_START_SECTION_\nFauna i flora\n_START_PARAGRAPH_\nAlguns cenotes tenen una rica varietat en flora i fauna d'aigua dol\xc3\xa7a en vies d'extinci\xc3\xb3: el peix cec de Yucat\xc3\xa1n (Typhliasina pearsei), la damablanca cega (Ogilbia pearsei), l'anguila cega (Ophisternon infernalis), l'anguila de llot (Ophisternon aenigmaticum), esponges, bivalves, gambetes i crustacis despigmentats (com el Speleonectes tulumensis) i pl\xc3\xa0ncton. Alguns d'aquests tamb\xc3\xa9 han estat poblats artificialment amb noves esp\xc3\xa8cies. En zones molt pr\xc3\xb2ximes a la costa, a m\xc3\xa9s de les esp\xc3\xa8cies abans esmentades, s'hi poden trobar alguns peixos d'aigua salada com ara pagres i vidriades, que arriben per conductes subterranis que comuniquen el fons del cenote amb el mar.\n_START_SECTION_\nContaminaci\xc3\xb3\n_START_PARAGRAPH_\nAlguns cenotes, com el denominat \xc2\xabPochote\xc2\xbb, prop de la poblaci\xc3\xb3 de Dzity\xc3\xa1, al municipi de M\xc3\xa8rida, han estat contaminats per filtracions d'aig\xc3\xbces negres i residus s\xc3\xb2lids. De la mateixa manera, d'altres han estat emplenats amb runa o convertits en fosses s\xc3\xa8ptiques, particularment aquells que es troben en les zones urbanes."